Tasleḍt tiẓrizmulant d tin yarzan tasleḍt n tɣessiwin n ufella, nufa-d bnant ɣef sin n yiferdisen igejdanen: aferdis ullisan, d uferdis inaway. Ihi tiẓrizmult tullisant tebna daɣen ɣef tɣessiwin tilqayanin, dɣa ad neɛreḍ ad asent-neg tasleḍt imi ula d nutenti bnant ɣef kra n tfukkas tigejdanin, ahat yes-sent daɣen i nezmer ad nessegzi anamek ikemnen deg wul n wullis. Anamek n wullis ur yekmin ara kan daxel n tigawin d yineḍruyen i xeddmen yiwudam, neɣ deg ubeddel seg waddad ɣer wayeḍ, si liḥala n urkad ɣer tin n urway, imi yella unamek yefren deg tayunin timeẓyanin n uḍris. Anamek n wullis yettili daxel n tayunin taddayin i dyekkan deg tayunin n uḍris ullis d wassaɣen yellan gar yiferdisen-is (iwudam, akud, adeg), s umata deg ugbur n yinaw2. Acu kan deg tɣessiwin-agi tilqayanin, ad d-nawi kan awal ɣef umkuẓ iẓrizmulan, imi nwala ula d anamek nezmer ad t-id-nesbin kan s umkuẓ iẓrizmulan, mebla ma nekcem ɣer tayunin anda tettuqqet deg-s tesnillest.